Zea Mays (musika taldea)

Zea Mays rock estiloko musika talde bat da, Bilboko Errekalde auzoan 1997an sortua.

 Taldekideak 
 Asier Basabe (bateria)
 Ruben Gonzalez (baxua)
 Iñaki Imaz (gitarra)
 Aiora Errenteria (ahotsa)

 Historia 

 Hasierako ibilbidea 
1997ko udan 7 kantuz osaturiko maketa grabatu eta urte berean Euskadi Gazteako maketa lehiaketa irabazi zuten. Sariak bultzada handia eman zien eta Euskal Herrian zehar hainbat kontzertu emateko aukera zabaldu zitzaien. Bilboko pop-rock lehiaketan talde euskaldun onenaren saria irabazi zuten 1998an.

1998ko irailean lehen diskoa grabatu zuten Gor diskoetxearekin: Zea Mays. Mondo Sonoro aldizkariaren arabera, urte hartako Euskal Herriko 10 diskorik onenen artean zegoen. Kontzertu asko eman ostean, 2000ko martxoan bigarren diskoa atera zuten: Elektrizitatea. Urte hartako Euskal Herriko diskorik onena izan zen, Mondo Sonoro aldizkariaren iritziz. Urte bereko irailean bira hasi zuten Herbehereetan.

2002ko uztailean hirugarren diskoa grabatu zuten, Harrobian, oraingoan Gaztelupeko Hotsak diskoetxearekin. Hori baino lehenago, AEKantuz diskoan Mikel Laboaren kanta baten bertsioa grabatu zuten. 2003ko udan beste bira bat egin zuten Europan barrena: Alemanian eta Holandan jo zuten. Urte horretan, hainbat eta hainbat kontzertu eman zituzten Euskal Herrian. 2004an Festimaden jo zuten eta horren ondoren disko berria grabatzeko geldialdia egin zuten.

 Puntako taldea 
2005eko martxoan hurrengo diskoa plazaratu zuten: Sortuz, grabitatearen aurka. Arrakasta handia izan zuen eta taldea Euskal Herriko talderik puntakoenetarikoa bihurtu zen orduan. 2006ko abenduan 18/98 taldearen aldeko diskoan parte hartu zuten Astero, ostera hastera kantarekin. Maialen Lujanbio bertsolariaren hitzekin egindako kanta izan zen.

2007an taldeak hamar urte bete zituen. Urte horretan kaleratutako Morphina diskoarekin taldearen ordura arteko ibilbidea laburbiltzen zuen DVDa jarri zuten salgai, hamarkada oso batean eskainitako kontzertuen irudiak biltzen zituena.

 Negua joan da ta 
2010ean Era diskoak ikusi zuen argia. Taldekideen esanetan, aurrekoak baino dantzagarriagoa zen, zuzenagoa eta positiboagoa. Hain zuzen ere, disko horretan zegoen berehala arrakasta itzela lortu zuen Negua joan da ta abestia. Bideoklipak ere izugarrizko arrakasta izan zuen, Ainhoa Moiuak keinu hizkuntzan egindako interpretazioa tarteko zela.

Ondoren beste bi disko etorri ziren, Da eta Harro.

 20 urte eta gehiago 
2017an,  20 urteko ibilbidearen abesti onenak jasotzen zituen bilduma plazaratu zuten, Zea Mays, 20 urte. Urte berean, Euskadiko Orkestra Sinfonikoarekin elkarlanean, hiru abestiko singlea argitaratu zuten. Disko horretan Elektrizitatea, Gaur eta Negua joan da ta abestiak zeuden. 2019an, Atera izenekoa disko berria plazaratu zuten.

 Adarra saria 
Adarra Sariaren 2023ko edizioan, Zea Mays rock taldeak jaso zuen saria. Haren ibilbide «arrakastatsu eta kalitatezkoa» baloratu zuen epaimahaiak, eta diskoetan zein zuzenekoetan parte hartu izan duten kolaboratzaile guztiengatik goraipatu zuten taldea.

 Diskografia 
 Zea Mays (1998, Gor)
 Elektrizitatea (2000, Gor)
 Harrobian (2002, Gaztelupeko Hotsak)
 Sortuz, grabitatearen aurka (2005, Oihuka)
 Morphina (2007, Bonberenea Ekintzak)
 Era (2010, Bonberenea Ekintzak)
 Da (2013, autoedizioa)
 Harro (2016, Garden Records)
 Zea Mays 20 urte (2017, Garden Records)
 Zea Mays, Euskadiko Orkestra Sinfonikoarekin (2017, Garden Records) - 3 abesti
 Atera (2019, Garden Records)

 Kolaborazioak 
 AEKantuz (2002, Elkar)
 Errekalde Heavy Metal (2003, Errekalde Heavy Metal)
 18/98+... auzolanean (2006, Gara)
 Ibilaldia 2015 (2015)
 Bilbo Hiria irratia. 20 urtez euskal taupada (2017, Erroa)
 Aspalditik gatoz, urrutira goaz (2016, Bonberenea Ekintzak)

 Sariak 
 2023: Adarra saria 
 2021: Lauaxeta Saria
 1998: Telebilbao saria Bilbo Hiria  Pop-Rock lehiaketan.
 1997: Gaztea maketa lehiaketa 

 Bitxikeriak 
Taldearen izena arto arruntaren izen zientifikotik (Zea mays) dator.

 Erreferentziak 

 Ikus, gainera 
 Euskal Herriko musika garaikidea
 Bilboaldeko musika taldeak

 Kanpo estekak 

 Argian Zea Mays taldeari elkarrizketa bideoa
 Zea Mays taldeari eginiko elkarrizketa osoa Argian
 Euskonews Gaztean, Zea Mays taldeari elkarrizketa

Kategoria:Zea Mays
Kategoria:1990eko hamarkadako musika taldeak
Kategoria:2000ko hamarkadako musika taldeak
Kategoria:Santutxu
Kategoria:Gaztea maketa lehiaketaren irabazleak
Kategoria:Adarra saridunak